Jørn Dohrmann (DF), 2010-10-12:
Tak for det.
Først hører man, at Socialdemokraterne gerne vil det så godt for landbruget; det var i hvert fald det indtryk, man fik af de første ord, der kom fra ordføreren.
Men sandheden kom jo egentlig her til sidst: Man vil have stramninger.
Og det er jo gang på gang det, der sker fra Socialdemokraternes og resten af oppositionens side: Man vil bare have mere end det, regeringen og Dansk Folkeparti – sammen med De Radikale i det her tilfælde – har fundet ud af vil være godt for miljøet.
Vi kan sagtens kvæle landbruget, hvis det er det, vi vil.
Hvad med at give det samme vilkår som i resten af Europa?
Vi skal jo ikke længere væk end til Tyskland; der kører de stadig væk rundt med bredspredere og den slags ting, hvorimod vi i Danmark har slæbeslanger og riller det helt ned i jorden – altså ekstra omkostninger, der allerede er påført landbruget i dag, kan man sige.
Derfor ønsker vi i Dansk Folkeparti også, at vi får løsnet op, hvad angår nogle af de uhensigtsmæssige ting, vi har påført dette erhverv.
Bl.a. er der stadig væk et stort hængeparti med hensyn til ventetid på de afgørelser, der er fra gammel tid, og hvor man hænger fast i systemet.
Det kan simpelt hen ikke være rigtigt, at man ikke kan få et svar på, om man nu kan udvide eller ikke.
Derfor ønsker Dansk Folkeparti i hvert fald, at den ventetid bliver nedbragt, og at man kan få sendt en afgørelse ud til de folk, der har klaget enten til Naturklagenævnet, dengang det eksisterede, eller til nu Miljøklagenævnet.
Men ud over det må vi sige, at der jo er nogle ting i det her forslag, som bør roses til skyerne, bl.a. at man nu kan lave bedre dyrevelfærd uden at skulle igennem et bureaukratisk system, som koster rigtig mange penge, og som betyder, at nogle landmænd eventuelt ikke gør det.
Hvis der f.eks. skal laves en ensilageplads, eller hvis man skal have lavet en gyllekumme, så er det ikke noget, der skal laves en stor miljøgodkendelse på; så er der en anmeldeordning, og så bliver de sager lige kigget igennem for at se, om der er noget at bemærke her, eller om det er noget, der går igennem systemet uden at skulle vente mange måneder på de her tilladelser.
Også med hensyn til det, der er omtalt vedrørende mink, må vi sige, at det er helt rimeligt, at man får samme betingelser og krav, som resten af erhvervet er stillet over for.
Hvorfor skulle minkavlerne være bedre stillet på det område?
Det er meget fornuftigt, at man ligesom strømliner det her.
Så vi må sige, at vi får nogle forbedringer, også hvad angår det med gyllebeholderens placering.
Er det godt, at man placerer en gyllebeholder lige ved siden af et åløb, hvor man så kan gøre stor skade på naturen?
Det skal man selvfølgelig tage hensyn til, og derfor er det meget godt, at man får den her gyllebeholder længere væk fra de følsomme naturområder.
Så alt i alt synes Dansk Folkeparti, at det er godt, at vi er kommet et lille skridt videre på det her område.
Men der er stadig væk masser af ting at arbejde med for også at give lige forhold, når vi sammenligner os med de andre lande og ser på, hvad det er for nogle teknikker og nogle anmeldeordninger, vi arbejder med her – også med hensyn til konkurrencen.
Vi skal passe på, at vi ikke presser det her erhverv, som i dag er særlig hårdt presset, sådan at de får flere ting, de skal tage særlig hensyn til på bekostning af deres økonomi, hvilket vil betyde, at mange af de her landbrugsejendomme vil udflage til andre lande og produktionen dermed forsvinde.
Så vil arbejdspladserne forsvinde, ligesom det er tilfældet med det, Socialdemokraterne har lagt op til i deres udspil.
I de forhandlinger, vi har været igennem med dem, har den eneste hensigt i hvert fald været at lukke dansk landbrug, gerne i dag i stedet for i morgen.
Det går vi ikke ind for i Dansk Folkeparti; vi vil gerne give landbruget gode forhold, vi vil gerne give gode forhold for de erhverv, der selvfølgelig er en nødvendig del for netop at have dansk landbrug i Danmark – i samarbejde med naturen.
Jeg er ikke spor i tvivl om, at det sagtens kan gå hånd i hånd og man kan få en god natur, samtidig med at man også har gode arbejdsforhold på netop landbrugsområdet.
Så vi ser frem til de forbedringer og de regelforenklinger, som der er lagt op til her, som vi ser det, og derfor kan vi godt støtte det forslag, der ligger her.